DDD นลท.เทขาย 4 วันรูดหนัก 39% ทำ “ออลไทม์โลว์” โบรกฯแนะถือ คาดไตรมาส3กำไรหดเกือบเท่าตัว
DDD นลท.เทขาย 4 วันรูดหนัก 39% ทำ “ออลไทม์โลว์” โบรกฯแนะถือ คาดกำไรไตรมาส 3 หดเกือบเท่าตัว โดยปิดตลาดเช้านี้ (19 ต.ค.) อยู่ที่ 31 บาท ลบ 3 บาท หรือ 8.82% สูงสุดที่ 35 บาท ต่ำสุดที่ 30 บาท ด้วยมูลค่าซื้อขาย 199.39 ล้านบาท
19 ต.ค. 2561

ผู้สื่อข่าวรายงานว่า ราคาหุ้น บริษัท ดู เดย์ ดรีม จำกัด (มหาชน) หรือ DDD ปิดตลาดเช้านี้ (19 ต.ค.) อยู่ที่ 31 บาท ลบ 3 บาท หรือ 8.82% สูงสุดที่ 35 บาท ต่ำสุดที่ 30 บาท ด้วยมูลค่าซื้อขาย 199.39 ล้านบาท

ทั้งนี้ ราคาหุ้น DDD ปรับตัวลงต่อเนื่อง 4 วันติด นับตั้งแต่ราคาหุ้นอยู่ที่ระดับ 43 บาท เมื่อวันที่ 12 ต.ค.2561 คิดเป็นการปรับตัวลง 38.71% และยังปรับตัวลงต่ำสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 26 ธ.ค.2651 โดยมีราคา IPO ที่ 53 บาท
ด้าน บล.เคทีบี (ประเทศไทย) ระบุในบทวิเคราะห์ แนะนำ “ถือ” ให้ราคาเป้าหมาย 36 บาท/หุ้น โดยคาดกำไรสุทธิไตรมาส 3/61 อยู่ที่ 5 ล้านบาท หดตัว 89% เมื่อเทียบจากปีก่อน และลดลง 92% เมื่อเทียบจากไตรมาสก่อน ส่งผลจาก 1) รายได้ที่ชะลอตัวลงอยู่ที่ 160 ล้านบาท 2) ความเชื่อมั่นผู้บริโภคต่ออุตสาหกรรม Skin care ในประเทศลดลงและจำนวนนักท่องเที่ยวจีนที่ปรับตัวลดลง, 3) Gross profit margin ปรับตัวลดลงที่ 52%
อย่างไรก็ตาม มองว่ากำไรสุทธิของ DDD จะเริ่มฟื้นตัวเมื่อเทียบจากไตรมาสก่อนในไตรมาส 4/61 จากรายได้ในประเทศที่ขยายตัว จาก High Season
นอกจากนี้ มองว่ารายได้ต่างประเทศจะขยายตัวเมื่อเทียบจากปีก่อนและไตรมาสก่อน จากการปรับปรุง packaging ที่ได้รับ CFDA เสร็จในไตรมาส 3/61 และเริ่มรับรู้รายได้จากประเทศฟิลิปปินส์
ทั้งนี้ปรับประมาณการกำไรสุทธิปี 2561-2562 ลง 38-45% จากรายได้ในประเทศและต่างประเทศที่ต่ำกว่าที่คาดการณ์ไว้เดิม อย่างไรก็ตามมองว่าราคาที่ปรับตัวลง 30%ใน 1 เดือนที่ผ่านมา ได้สะท้อนผลกระทบจากผลการดำเนินงานในไตรมาส 3/61ที่คาดว่าจะชะลอตัวไปบางส่วนแล้ว จึงคงคำแนะนำ “ถือ” จนกว่าจะเห็นสัญญาณการฟื้นตัวที่ชัดเจน
ด้าน บล.เอเชีย เวลท์ ระบุว่า ความกังวลเรื่องจำนวนนักท่องเที่ยวจีนลดลงกดหุ้นที่เกี่ยวกับการท่องเที่ยวและการบริโภคของนักท่องเที่ยว เช่น AOT, ERW, MINT, CENTEL, CPALL, TKN, BEAUTY, DDD ซึ่งบางกิจการคาดว่าราคาหุ้นปรับตัวลงสะท้อนปัจจัยลบมากเกินไปแล้ว